Završila je školu za talente „Solomija Krušeljnickaja“ pri Konzervatorijumu „N. V. Lisenko“ i Muzičku akademiju (klasa S. A. Dajč) u Lavovu. Magistrirala je na Nacionalnoj muzičkoj akademiji „Čajkovski“ u Kijevu 1986. godine u klasama rof. V. V. Sečkina i A. M. Snegerjova. Po završetku svake faze školovanja dobijala je odlikovanja za izuzetne uspehe u radu iz svih predmeta.

Pedagošku aktivnost započela je u Lavovu upravo na Akademiji gde je i studirala. Kao profesor klavira na Katedri za klavir radila je od 1986. do 1998. godine. Ovaj period obeležen je značajnim rezultatima na nacionalnim takmičenjima i početkom rada u oblasti klavirske metodologije.

Koncertnu i pedagošku delatnost nastavila je na Cetinju, gde dolazi na poziv Senada Gačevića, dekana Muzičke akademija sa Cetinja. Od 1998. godine zaposlena je kao vanredni profesor klavira na Muzičkoj akademiji i (do 2002. godine) kao honorarni profesor u srednjoj Muzičkoj školi u Kotoru. Nastavila je uspešan rad sa učenicima i studentima, što potvrđuju i brojne nagrade na republičkim i internacionalnim takmičenjima, te je bila i član žirija na republičkim i saveznim takmičenjima.

Od 2002. godine živi u Novom Sadu i zaposlena je u Muzičkoj školi Isidor Bajić na radnim mestima klavirskog stručnog saradnika i profesora klavira. Dalje učešće na brojnim koncertima i takmičenjima čini njeno iskustvo i biografiju sve bogatijom. Kolekcija diploma Olge Borzenko i njenih učenika bogata je brojnim nagradama sa domaćih i internacionalnih takmičenja.

Srednjoškolci iz njene klase redovno nastavljaju dalje usavršavanje na muzičkim akademijama u zemlji i inostranstvu.

Učestvovala je, zajedno sa svojim učenicima, u radu Prvog, Drugog ,Trećeg и Četvrtog Memorijala „Isidor Bajić“ - u okviru Okruglog stola Otvorenog pijanističko-pedagoškog foruma i na Pijanističkom takmičenju „Isidor Bajić“. Rezultat tih aktivnosti i kontakata je učešće na «Yale Masterclass» u vidu predavača.

Redovno je priređivala klavirske resitale i često nastupala sa orkestrima pod rukovodstvom poznatih ukrajinskih i evropskih dirigenata (D. Kabalevski, R. Filipčuk, D. Pelehatoj, I. Simović, B. Gnjedaš, I. Kolesij, I. Juzuk, F. Albanezi). Nastupala je na festivalima u Podgorici, Kotoru, Herceg-Novom, Tivtu, Baru i Novom Sadu.

Učestvovala je u radu žirija republičkih takmičenja Srbije i Crne Gore , a takođe u radu žirija Međunarodnog takmičenja «Petar Konjović», Internacionalnog takmičenja „Slobomir“-Bijeljina, kao i na mnogim domaćim takmičenjima.

Član je Udruženja klavirskih pedagoga Vojvodine «UKLAPEV» i evropske asocijacije EPTA.